คณะรัฐมนตรีอนุมัติงบประมาณ 286 ล้านบาท ช่วยแก้ไขปัญหามันสำปะหลังแก่เกษตรกร ครอบคลุม 45,400 ไร่ทั่วประเทศ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติอนุมัติงบประมาณรายจ่ายประจำปี 2563 วงเงิน 286 ล้านบาท เพื่อใช้ในการแก้ไขปัญหาตัดวงจรโรคใบด่างในมันสำปะหลังที่แพร่ระบาดใน 11 จังหวัดทั่วประเทศ ครอบคลุมพื้นที่กว่า 45,400 ไร่         โดยจะแบ่งงบประมาณเป็น 2 ส่วน ได้แก่ ค่าใช้จ่ายในการกำจัดต้นมันสำปะหลังที่เป็นโรคใบด่าง ไร่ละ 3,000 บาท และจ่ายค่าชดเชยรายได้ให้กับเกษตรกรผู้ปลูกมันสำปะหลัง ไร่ละ 3,000 บาท โดยมีเงื่อนไข คือ ต้องเป็นเกษตรกรที่ได้รับการยืนยันการเป็นโรคใบด่างจากกรมวิชาการการเกษตร /เป็นผู้ปลูกมันสำปะหลังในช่วงเดือนเมษายน- 6 กันยายน 2562 /มีต้นสำปะหลังในแปลงที่มีอายุไม่น้อยกว่า 2 เดือน ตลอดจนเกษตรกรต้องยินยอมให้ถอนต้นมันสำปะหลังทิ้งตามหลักวิชาการของกรมวิชาการการเกษตรด้วย         ทั้งนี้ เกษตรกรจะได้รับเงินชดเชยหลังจากการถอนทำลายต้นมันสำปะหลังและหยุดพักการปลูกมันสำปะหลังอย่างน้อย 2 เดือน